કાશ્મીરમાં શિયાળા દરમિયાન બાળકોને શાળાઓમાં રજાઓ હોય છે. જોકે હાલ આ પરિવારો વહેલા વતન છોડીને આવી ગયા હોવાથી બાળકોના ભણતર પર અસર ન પડે તે માટે ટ્યૂશન અપાય છે. કેમ્પના ભણેલાં યુવક-યુવતીઓ પ્રાથમિક શાળામાં ભણતાં બાળકોને દરરોજ ટ્યૂશન આપે છે. દસમા ધોરણ સુધી ભણેલી શાહિસ્તા શાહ નામની યુવતી કહે છે, ‘પહેલાં અમારા ગામમાં પ્રાથમિક શાળાથી આગળ સ્કૂલ નહોતી. ત્યારે અમારે નજીકમાં આવેલા રાજપુરા ગામે ભણવા જવું પડતું. અમને હિન્દી, અંગ્રેજી બન્ને ભાષા પણ ઉર્દૂમાં જ શીખવવામાં આવે છે. એટલે અમે તો હિન્દી પણ ઉર્દૂમાં જ લખીએ. હવે ગામમાં સ્કૂલ શરૂ થઈ છે ત્યારે અમે અહીંયા છીએ. આગળ જઈને શ્રીનગરની કોલેજમાં ભણવાની ઇચ્છા છે. આશા છે અમે જલ્દી ઘરે જઈશું.’